དོན་འདིའི་ནང་དུ་༼བོད་ཀྱི་ལོ་རྒྱུས་ཀུན་གྱི་ནང་དུ་ས་པཎ་གྱིས་བརྩམས་པའི་ཡི་གེའི་སྦྱོར་བ་ཞེས་ཡོངས་སུ་གྲགས་པས་མ་ཟད།ཡི་གེའི་སྦྱོར་བ་ལ་ཞིབ་ཏུ་གཟིགས་ན་དེ་ནི་སུམ་རྟགས་ཀྱི་ཚིག་ཇི་མ་ཇི་བཞིན་ལགས་ཤིང་།༽ཞེས་པ་ཡང་མི་བདེན་ཏེ།ཡི་གེའི་སྦྱོར་བ་དང་སུམ་རྟགས་གཉིས་ཅི་བཞིན་ཡིན་ཚུལ་ཁྱོད་རང་གིས་ཁས་ལེན་ན་མ་གཏོགས་མཁྱེན་དཔྱོད་ཀྱི་བློ་མིག་ཡངས་པའི་མཁས་པ་རྣམས་ནི་བཞད་གད་ཀྱི་རྒྱུ་སྟེ།སུམ་རྟགས་རྩ་ཚིག་དང་ཡི་གེའི་སྦྱོར་བ་གཉིས་ཀྱི་མཆོད་བརྗོད་ཀྱང་ཕན་ཚུན་མི་མཚུངས་ལ།སུམ་ཅུ་བ་ལས་བླ་མ་ལ་མཆོད་བརྗོད་གནང་ཡོད་ལ།ཡི་གེའི་སྦྱོར་བ་ལས་འཇམ་པའི་དབྱངས་ལ་གནང་བ་གཉིས་མི་འདྲ་དེ་༼ཚིག་ཇི་མ་ཇི་བཞིན་༽ཞེས་པའི་རྫུན་རྐུབ་དེ་ཡིས་བརྡོལ་བ་མ་རེད་དམ།ད་དུང་ས་པཎ་ལགས་ཀྱིས།སུམ་རྟགས་གཉིས་སུ་མེད་པའི།ཡི་གེ་མིང་ཚིག་དགོས་འབྲེལ་དང་།།འཇུག་ཚུལ་བསྟེན་ཚུལ་བསྟེན་བྱ་བདུན།།དབྱེ་ཚུལ་དེ་བཤད་སྔོན་རྗེས་ལ།།ཡུལ་བྱེད་ཚུལ་ཆེད་བཞི་བཞི་སྟེ།།ཚུལ་གཉིས་པ་ལ་བཅུ་ཕྲག་བདུན།།ཡན་ལག་བཅུ་གཅིག་ཡི་གེའོ།།མིང་དང་ཚིག་ལ་བརྒྱན་གཉིས་དགོས།།ལྡོག་དང་རྗེས་འགྲོ་ལུས་མདོར་བསྡུས།།ཞེས་པ་ལྟ་བུ་ནི་སུམ་རྟགས་ཀྱི་ཚིག་སྦྱོར་རྣམ་པ་ཀུན་ཏུ་ཐ་དད་ཡིན་ལ།སུམ་རྟགས་གང་དུའང་དེ་གཉིས་ཚིག་སྦྱོར་འདྲ་བ་མཐོང་དུ་མེད་པས།འདི་ལ་བདེན་ཁ་ཞིག་ཆབ་སྤེལ་ཚེ་བརྟན་གྱིས་སྤྲོད་ན་མ་གཏོགས་སུ་གཅིག་ཀྱང་སྤྲོད་ཐབས་མེད་པ་ཞིག་གོ།མ་ཟད་བོད་ཀྱི་ཆེད་མཁས་པས་ད་དུང་ཡི་གེའི་སྦྱོར་བ་ནི་སུམ་རྟགས་ཀྱི་དོན་འགྲེལ་ཚིགས་བཅད་ཀྱིས་གནང་བ་ལེགས་ཤོས་རེད་ཅེས་ཞལ་མཐུན་བྱུང་བ་ལས་དེ་གཉིས་གཅིག་ཏུ་འཁྲུལ་བ་ནི་མཁས་པའི་ལུགས་མ་ཡིན་ནོ།།རྗེ་ཙོང་ཁ་པའི་དྲ་བ།